CELEX: 32020D2106
Language: hr
Date: 2020-12-14 00:00:00
Title: Provedbena odluka Komisije (EU) 2020/2106 оd 14. prosinca 2020. o zaštitnoj mjeri koju je donijela Finska u skladu s Direktivom 2006/42/EZ Europskog parlamenta i Vijeća radi zabrane stavljanja na tržište dizalice za motore oznake modela 15-371, koju proizvodi društvo Biltema Nordic Services AB te na finskom tržištu distribuira društvo Biltema Suomi Oy (priopćeno pod brojem dokumenta C(2020) 8781) (Tekst značajan za EGP)

16.12.2020   
               
               
                  HR
               
               
                  Službeni list Europske unije
               
               
                  L 425/101
               
            
         PROVEDBENA ODLUKA KOMISIJE (EU) 2020/2106
         оd 14. prosinca 2020.
         o zaštitnoj mjeri koju je donijela Finska u skladu s Direktivom 2006/42/EZ Europskog parlamenta i Vijeća radi zabrane stavljanja na tržište dizalice za motore oznake modela 15-371, koju proizvodi društvo Biltema Nordic Services AB te na finskom tržištu distribuira društvo Biltema Suomi Oy
         
            
               (priopćeno pod brojem dokumenta C(2020) 8781)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2006/42/EZ Europskog parlamenta i Vijeća od 17. svibnja 2006. o strojevima o izmjeni Direktive 95/16/EZ (1), a posebno njezin članak 11. stavak 3. drugi podstavak,
         budući da:
         
                     (1)
                  
                  
                     Finska je 20. ožujka 2019. obavijestila Komisiju o svojoj zaštitnoj mjeri od 6. veljače 2019. donesenoj u skladu s člankom 11. stavkom 1. Direktive 2006/42/EZ, kojom se zabranjuje stavljanje na tržište dizalice za motore oznake modela 15-371, koju proizvodi društvo Biltema Nordic Services AB, Gamisonsgatan 26, 25466 Helsingborg, Švedska („proizvođač”) te na finskom tržištu distribuira društvo Biltema Suomi Oy, Aftonrådevägen 2, 00750 Helsingfors, Finska.
                  
               
                     (2)
                  
                  
                     Finska je donijela tu mjeru jer je smatrala da ta dizalica za motore ne ispunjava nekoliko bitnih zdravstvenih i sigurnosnih zahtjeva utvrđenih u sljedećim odjeljcima Priloga I. Direktivi 2006/42/EZ.
                  
               
                     (3)
                  
                  
                     Konkretno, Finska je navela sljedeće:
                  
               
                     (4)
                  
                  
                     Dizalica nije mehanički čvrsta, čime se krši bitni zdravstveni i sigurnosni zahtjev u pogledu mehaničke čvrstoće iz točke 4.1.2.3. Priloga I. Direktivi 2006/42/EZ.
                  
               
                     (5)
                  
                  
                     Dizalica nije stabilna i teško se pomiče, čime se krše bitni zdravstveni i sigurnosni zahtjevi u vezi s rizikom od gubitka stabilnosti iz točke 1.3.1. i rizicima zbog nedostatne stabilnosti iz točke 4.1.2.1. Priloga I. Direktivi 2006/42/EZ.
                  
               
                     (6)
                  
                  
                     U uputama za sastavljanje ima pogrešaka u vezi s pričvršćivanjem kotačića, a u tiskanim uputama ima pogrešaka u vezi s nepravilnom uporabom stroja, čime se krše bitni zdravstveni i sigurnosni zahtjevi u vezi s načelima objedinjene sigurnosti iz točke 1.1.2. i u vezi s uputama iz točke 1.7.4. Priloga I. Direktivi 2006/42/EZ.
                  
               
                     (7)
                  
                  
                     Nakon što je primila obavijest o zaštitnoj mjeri koju je donijela Finska, Komisija je započela savjetovanje s predmetnim stranama kako bi saslušala njihova stajališta. Komisija je 23. prosinca 2019. poslala dopis proizvođaču, distributeru i finskoj Agenciji za sigurnost i kemikalije na koji proizvođač i distributer nisu odgovorili. Finska agencija za sigurnost i kemikalije odgovorila je 13. siječnja 2020. navodeći da društvo Biltema Suomi Oy nije osporavalo odluku Finske ni njezin sadržaj nakon donošenja odluke. Finska agencija za sigurnost i kemikalije navela je i da nema novijih informacija o predmetu.
                  
               
                     (8)
                  
                  
                     Uzimajući u obzir informacije koje je Finska dostavila u pogledu zaštitne mjere, koje ni proizvođač ni distributer nisu osporili, trebalo bi zaključiti da dizalica za motore oznake modela 15-371 ne ispunjava prethodno navedene bitne zdravstvene i sigurnosne zahtjeve utvrđene u Prilogu I. Direktivi 2006/42/EZ te da nedostaci mogu ugroziti zdravlje i sigurnost ljudi.
                  
               
                     (9)
                  
                  
                     Stoga bi trebalo smatrati da je zaštitna mjera koju je donijela Finska opravdana,
                  
               DONIJELA JE OVU ODLUKU:
         
            Članak 1.
            Mjera koju je donijela Finska, kojom se zabranjuje stavljanje na tržište dizalice za motore oznake modela 15-371 koju proizvodi društvo Biltema Nordic Services AB (Švedska) te na finskom tržištu distribuira društvo Biltema Suomi Oy (Finska), je opravdana.
         
         
            Članak 2.
            Ova je Odluka upućena državama članicama.
         
         
            Sastavljeno u Bruxellesu 14. prosinca 2020.
            
               
                  Za Komisiju
               
               Thierry BRETON
               
                  Član Komisije
               
            
         
         
            (1)  SL L 157, 9.6.2006., str. 24.